અને હબકી ગયેલી વિશાખા જોરથી જેમ્સને વળગી પડી હતી. તેના વાળમાં વ્હાલસોયો હાથ ફેરવતો જેમ્સ કહી રહ્યો હતો, 'ડોન્ટ ક્રાય માય ડોટર... આ રીતે ય જો આર્થરનું પાપ ધોવાતું હોય અને આ ફૂલડાં જેવા લોકોના જીવનમાં સદીઓથી ઘેરાયેલો અંધાર હટતો હોય તો હું મારું તો ઠીક, મૅક્લિન વંશના એક-એક આદમીને અહીં લાવીને તેમનું લોહી ચડાવવા તૈયાર છું...' તેણે હડપચીએ વિશાખાનો ચહેરો ઊંચક્યો અને ભાવપૂર્વક ઉમેર્યું, 'ભારત આવતો દરેક અંગ્રેજ હેવાન નથી હોતો..'